Broj: 711-I-394-P-308-19/21-06-11

Zagreb, 26. veljače 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Andreja Plenkovića, predsjednika Vlade Republike Hrvatske**,na 117. sjednici, održanoj 26. veljače 2021.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnika Andreja Plenkovića, predsjednika Vlade Republike Hrvatske, povodom navoda iz prijave zaprimljene pod brojem: 711-U-3545-P-308/19-01-2 dana 17. listopada 2019.g te dopuna prijave od 30. listopada 2019.g. i 15. studenog 2019.g., u kojima se iznose navodi podnositelja o političkoj korupciji i nekvalitetnoj organizaciji i radu Ureda Vlade RH, neće se pokrenuti, s obzirom da iz dostavljenih podataka i dokumentacije ne proizlazi da je postupanjem ili propustom dužnosnika došlo do moguće povrede odredbi ZSSI-a.**

Obrazloženje

Protiv dužnosnika Andreja Plenkovića, predsjednika Vlade Republike Hrvatske, podnesena je dana 17. listopada 2019.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-3545-P-308/19-01-2. Povodom navedene prijave otvoren je predmet broj P-308/19.

U prijavi se u bitnom navodi kako su razlog podnošenja prijave nepravedne odluke koje su u odnosu na podnositelja donesene za vrijeme i nakon završetka domovinskog rata, a u vezi njegovog radnog odnosa u Hrvatskim željeznicama. Obje odluke društva Hrvatske željeznice osporavane su pred Općinskim sudom u Zagrebu, koji je prvostupanjskom presudom od 20. studenog 2002.g. odluke navedenog trgovačkog društva poništio te naložio povratak tuženika u radni odnos. Podnositelj dalje navodi kako je podnio i kaznene prijave u kojima je prijavio 28 osoba te potraživao naknadu štete u novom radnom sporu u kojem mu je tužbeni zahtjev pravomoćno odbijen, dok je revizija izjavljena Vrhovnom sudu proglašena nedopuštenom. Podnositelj u prijavi naznačuje niz sudaca i odvjetnika koji su sudjelovali u ovim, po njemu nezakonitim postupcima. Podnositelj se tijekom 2008., 2009. i 2010.g. u vezi svog slučaja obraćao i predsjedniku Republike Hrvatske i tadašnjim predsjednicima Vlade Republike Hrvatske, kako u prijavi navodi.

U prijavi se dalje navodi da je 2010.g. osnovana Udruga diskriminiranih i nezadovoljnih građana Republike Hrvatske (UDNG), kojoj su djelatnici Grada Zagreba, prema navodima u prijavi, provalili u prostore i zamijenili bravu, za što je podnesena kaznena prijava Policiji te je o tome obaviješten dužnosnik Andrej Plenković, predsjednik Vlade Republike Hrvatske, Predsjednica Republike, Pučka pravobraniteljica te Saborski odbori.

Prijava protiv dužnosnika Andreja Plenkovića podnosi se jer je prijavljeni dužnosnik, prema navodima iz prijave, prilagodio organizaciju poslova u Vladi u krivom političkom usmjerenju. Dužnosnik je imenovao najodgovornije osobe Ureda Vlade te su predlagali nekvalitetne prijedloge Zakona i planirali Proračun, odnosno pogrešno usmjeravali novac poreznih obveznika, što je dovelo do toga da je Udruga UDNG opljačkana. Prijava se podnosi, kako se u njoj navodi, zbog imenovanja dužnosnika Andreja Plenkovića za predsjednika Vlade kako isti cit. „ne bi utjecao na svoj nekvalitetan rad u Vladi Republike Hrvatske prvenstveno u području komunikacija sa građanima“.

Podnositelj je dostavio dopune prijave 30. listopada 2019.g. i 15. studenog 2019.g. u kojima se u bitnom ponavljaju navodi iz prijave te se dostavlja popis niza osoba (većinom pravosudnih dužnosnika) koji su prema podnositelju odgovorni za političku korupciju i politički sukob interesa u vezi privatnih okolnosti prijavitelja i rada Udruge UDNG, a o čemu je prijavljeni dužnosnik bio upoznat.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu istog Zakona. Uvidom u Registar dužnosnika Povjerenstvo je utvrdilo da Andrej Plenković obnašao dužnost predsjednika Vlade Republike Hrvatske od 19. listopada 2016.g. do 22. srpnja 2020.g. te da je na istoj dužnosti i u aktualnom mandatu, od 23. srpnja 2020.g. Stoga je i Andrej Plenković, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Člankom 39. stavkom 4. ZSSI-a propisano je da se podnositelju prijave jamči zaštita anonimnosti.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 4. stavkom 2. ZSSI-a propisano je da je član obitelji dužnosnika u smislu navedenog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnik. Stavkom 5. istog članka propisano je da su povezane osobe u smislu ZSSI-a bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika, kao i ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti, koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. Povredu članka 5. ZSSI-a dužnosnik bi pak počinio ako svojim postupanjem ili propustom ne bi zaštitio vlastitu vjerodostojnost, odnosno ako ne bi spriječio nastanak situacije u kojoj bi postojala opravdana percepcija da je javnu dužnost koristio za osobni probitak ili probitak osobe za koju se može smatrati da je s dužnosnikom interesno povezana.

Povjerenstvo obrazlaže da sadržaj zaprimljene prijave i dopune prijave ne upućuje na okolnosti iz kojih bi proizlazila bilo kakva interesna povezanost dužnosnika Andreja Plenkovića s podnositeljem prijave, niti se navode konkretna postupanja dužnosnika Andreja Plenkovića iz kojih bi proizlazila moguća povrede odredbi ZSSI-a.

Ukazuje se kako u nadležnosti Povjerenstva nije preispitivnje zakonitosti pojedinačnih odluka tijela javne vlasti, s obzirom da je ocjena zakonitosti pojedinačne odluke kojom je javnopravno tijelo odlučilo o pravu, obvezi ili pravnom interesu stranke u nadležnosti sudova, dok je Povjerenstvo tijelo koje može preispitivati ulogu dužnosnika u postupcima koje provodi tijelo javne vlasti u kojem obnaša dužnost samo ako postoje okolnosti koje upućuju na moguće povredu odredbi ZSSI-a. Također organizacija ureda tijela javne vlasti nije u nadležnosti ovog Povjerenstva.

Slijedom svega navedenog, Povjerenstvo nije steklo saznanja koja bi upućivala na moguću povredu odredbi ZSSI-a od strane dužnosnika Andreja Plenkovića, odnosno nisu urvrđene okolnosti u vezi navoda iz zaprimljene prijave i dpouna prijave koje bi upućivale da je postupanjem ili propustom dužnosnika došlo do moguće povrede odredbi ZSSI-a.

Slijedom navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Andrej Plenković, elektroničkom dostavom
2. Podnositelju prijave, poštom na dostavljenu adresu
3. Objava na internetskoj stranici Povjerenstva
4. Pismohrana